PE wil briek aandraai op 'pad van die hel' | Netwerk24
Deur Roslyn Baatjies 07 Julie 2017 18:09
Die talle ernstige motorongelukke in Port Elizabeth se "pad van die hel" het die Nelson Mandelabaai-metro genoodsaak om vir spoedbeheermaatreëls aansoek te doen.
John Best, burgemeesterskomiteelid vir veiligheid en sekuriteit, sê Standfordweg in Port Elizabeth se noordelike gebiede is uiters gevaarlik.
"Die nasionale krieketafrigter, Russel Domingo, se ma was daar in 'n ernstige ongeluk. Daarbenewens is 'n 39-jarige ma van twee seuns op 19 Junie in 'n ongeluk, ook in Standfordweg, dood.
"Ons behoort teen aanstaande week terugvoering op ons aansoek te kry."
Marlon Daniels, raadslid van die Patriotic Alliance, het op Vrydag se vergadering van die komitee vir veiligheid en sekuriteit Standfordweg beskryf as " 'n pad van die hel".
Daniels het 'n voorbeeld genoem van hoe hy onlangs in dié straat, wat die noordelike gebiede met die stad verbind, 'n aangeklamde taxibestuurder laat stilhou het en die sleutel uit die aansitter verwyder het.
* Die Oos-Kaapse departement van vervoer het die metro onlangs die groen lig gegee om oortreders wat nie hul verkeersboetes betaal nie, te verhinder om hul motorregistrasie te hernu. "Motoriste moet besef dat verkeersoortredings gevolge dra," het Best gesê.